khistorydata/jeongjo-sjw-relations huggingface dataset:
정조 9년 · 강
召見承旨朴祐源于壽康齋。
정조 9년 · 목
子曰。明日次對。備堂之未及還差者。無論資秩之高下。可合還差者。一竝還差。卽爲草記事。分付備局。
정조 9년 · 강
命御製及日省錄紙地進排。令該曹草記。
정조 9년 · 목
承旨朴祐源啓言。本閣設置之時。各項經用。初不欲貽煩經費。故行用紙地。勿論壯紙白紙。初無一束取用於度支者。只依成均館例。卜定於湖南湖西兩道。而數爻本自不敷。伊後應用之事。年加月增。有啓辭草記啓目日記講義紙等許多名色。以如干紙束。應無限文書。固已萬萬匱乏。近來御製繕寫之役及日省錄草本中草本正書之役。又極浩繁。每月所用。不下於數十卷。統計一年。幾過累百卷。以本閣遺儲紙地。分排繼用。眞是無麪之不托。本閣雖掌一應文字。而凡係節費省弊之方。謹體聖意。毋敢一毫侈大。故地產各道。初不科外卜定。且無財用之可以貿市者。則取用度支。在所不已。各項所用。旣甚零瑣。今不必盡責於該曹。而至於御製及日省錄紙地。該曹之擔當進排。恐無不可。應入數爻。當與該曹郞商議知委。而自明年正月爲始。定數進排之意。先爲出擧條。請分付戶曹。從之。敎以。當初不以一束紙取用於該曹。專爲經費之不敷。而近觀閣中擧行文書。以卜定紙地。勢無排比之道。如啓辭日記講義日省錄掌考等所入及册子外。御製草本日省錄草本中草件。不可無取用該曹之擧。册紙之每每內下。事面極爲苟簡。明日招致該郞。就元册子。俾卽詳細籌摘。從略磨鍊。仍令該曹草記。具別單啓下。
정조 9년 · 목
因今日次對頉稟。敎以。一月六對。雖在靜攝中。未嘗或停。卽予仰覩於 先朝。予於嗣服之後。除非不獲已之事故。則亦未敢無端不爲。至於今年。所謂賓對。或間數月。或間一月行焉。最頻行者。一月不過一二次。近來廟堂。雖曰寂然無一事。亦與應文之擧。而不得如例爲之。豈但有乖瞻聆。大非所以繼述之道。此意令廟堂知悉。此後非不得已之公故或實病。無或續續頉稟。今日次對。退定於明日。
정조 9년 · 목
備邊司啓言。司直李命植金魯鎭鄭昌聖。副司直徐有寧鄭好仁徐浩修。 左承旨朴祐源。 吏曹參判沈豊之。諸竝還差備堂。允之。
정조 9년 · 강
放梁鎭國等。配徐仁喆等。
정조 9년 · 목
訓局啓言。 吏曹下隸梁鎭國尹興得。以殿試時出身脫衣事。因下敎拘留矣。當此嚴冬。宜有勘罪放送之道。而不敢擅便。何以爲之。敎以。業欲處分而未果。今則爲日稍久。分揀放送。○刑曹啓言。平安監營進上筒箇幻弄之該監色。照法嚴勘。弓房庫子勘律事。命下矣。監官徐仁喆鴻山縣。色吏趙光益林川郡。庫子李春蕃長淵府。竝定配所。各杖六十。卽爲押送。
정조 9년 · 목
左議政洪樂性曰。賤疾轉益沈痼。賓對之久曠。國事之僨誤。莫非臣罪。及今早賜斥退。區區之望也。予曰。所辭過矣。念昔 先朝一月六對。未嘗無故而或停。近來賓對。殆近本司坐起。故昨有所云云者。蓋欲繼述而然矣。卿之實恙旣如此。則何必深引至此。此後除非不得已之故。無得頻頻頉稟。如例爲之好矣。樂性曰。昨日頉稟。適無時急稟定事故。蓋出於不得已而然矣。不然飭敎之下。何敢如是乎。只緣無似如臣。每致聖心之煩惱。不知所達矣。予曰。似此等事。何庸煩惱。顧今虞憂溢目。百度惟艱之時。予之不欲捨卿者。以卿之有一團和氣矣。卿須體予苦心。思所以挽回導迎之策好矣。今見卿顏貌勝昔。春和則自可差復矣。樂性曰。目今腰痛咳嗽。賤疾之難强姑捨。庶事之瘰曠。豈不悶迫乎。伏乞體諒焉。予曰。雖欲曲副。原任中實無無故之人。其將奈何。每於次對時。卿之說居半。須勿如是。第陳廟謨好矣。予曰。今冬寒煖不適。藏氷將不得爲之乎。戶曹判書趙㻐曰。寒事時或鮮弛。尙餘大寒臘日。姑且待之矣。予曰。戊戌年冬。不着煖帽。今年雖不至如此。而乍寒乍弛。果能無損於秋年云乎。僉曰。聞農民言。秋年則無傷云矣。予曰。向來統帥薦望。予非屬意於金永綬而然也。以其排望之苟艱。自至如此矣。樂性曰。聞洪忠兵營。多有修擧之事云。 統營亦如是。則是誠多幸矣。予曰。 兵曹殿最。何當爲之乎。兵曹判書徐有隣曰。明當擧行矣。予曰。 申耆事。不可無節拍。更欲提飭。而徒煩屑越。其所引義。豈不過乎。樂性曰。古則無此等引嫌矣。予曰。 銓郞雖曰淸顯。近來政院之請推啓辭。有若請推三銓者然。此是無於例之事。此後毋得如是之意。承旨書揭考事于院璧。雖以銓郞入直事言之。三員備員。則不得出假郞廳。故實郞廳入直。古例則然。而今也則不然矣。大體言之。人人幾皆被選。非謂其人之不合是選。年少之人。一日之內。階梯驟陞。年老鬢白者。登科亦近數十年。而反居其後。不但名器之屑越。豈有如許政格。爲銓官者。不可不審愼顧惜也。近日三銓望。亦甚苟簡。或在外任。或因實故。無以排擬。趙鼎鎭徐鼎修之引義。誠過矣。同姓避嫌。雖創自領敦寧。而東西銓之互相引避。尤豈不過當乎。樂性曰。其所引嫌。恐涉太過矣。予曰。無三銓之時。堂上通淸。長亞堂例爲相議通擬。吏判其知之乎。有隣曰。開春發船之期。旣已迫近。作隊船節目。不可不及今稟定矣。予曰。丙戌年湖南作隊船節目及備邊司謄錄。與其時道臣洪樂仁上疏。備堂一人出去持入也。予曰。大抵法之創行。觀其便否而決之可矣。宮納之弊。雖云少除。營納之弊。反復甚焉。爲其臭載之相續。有此作隊船之議。而令行之初。諸議不一。此雖出於爲江民之意。而若復貽弊於湖民。則豈不可悶乎。旣難的知其便否。亦不無嫌於鎖刻。欲使卿等爛商爲之矣。 戶曹判書趙㻐曰。臣於點船時。始得見節目。雖以丙戌革罷事言之。蓋不能事事便好。利於東則不利於西。旣施旋寢。似緣有弊而然。臣意則恐不如漕船之爲便矣。予曰。此後漕船有弊。則又未知將有何許計策乎。有隣曰。此則不待兩言而決。無論作隊與漕船。的見其爲弊。則罷之不難。而今年旣行初運。且觀明年再運之如何。隨其便否而決之。亦似無妨矣。予曰。曾經戶判兩湖道臣。亦陳所見。 工曹判書金華鎭曰。漕運之有弊與無弊。專係守令之勤慢。監色之另擇與否矣。法久之弊。漕船旣如此。則雖行作隊之法。亦安知久而無弊乎。司直李命植曰。臣待罪湖營時。無作隊之法。未能的知其利害矣。 司直金魯鎭曰。臣待罪湖南時。適値作隊船新罷之時。雖未知其便否。而今姑試可。且觀來頭而決定。恐似未晩矣。予曰。備堂中有所見者。各陳也。副司直李柱國曰。作隊之法。別無斂民之弊。比漕船大有勝焉。旣始之事。恐難中止矣。予曰。予意則姑以擧條施行。且觀明年再運之便否。始須節目。亦爲無妨。今不可徑先決定。戶惠堂與曾經兩湖道臣爛熳商確。後日次對。更爲稟處。
정조 9년 · 강
命十六日。日次儒生殿講爲之。
정조 9년 · 강
嚴飭氷契年利之弊。
정조 9년 · 목
左議政洪樂性啓言。司直鄭昌聖所啓。以爲。內庫御氷之進排。使契人擔當者。爲除江民收斂之弊。部屬侵漁之患而設施者也。已至四五年。無弊供上。載之大典通編矣。近來三江麰利之輩。欲奪其利。圖囑於法司。或假托於漁夫鷹師。文移起訟。百計沮敗。契人之私氷。敢生傾奪之計也。氷契屬之紫門。自戶曹例兼主管。則可除此弊爲辭。而有次對稟處之命矣。氷契設置。蓋爲民國兩便之道。行之四五年。旣知其效。則江上麰利之輩。爭訟紛云者。固當痛禁。俾得支保。而名之曰貢人。而無句管之衙門。則許多生弊。勢所必至。依重臣所請。屬之紫門監。自戶曹主管照檢事。請分付該曹。予詢戶判。 趙㻐啓言。頃因江民之爭利。固已嚴題禁斷。而若値本監提調爲一提調之時。則本監提調自當主管擧行。臣意則恐不必使戶曹專爲主管矣。敎以。戶判之言是矣。依此主管擧行。㻐啓言。當初氷契設立之委折。臣雖未能詳知。而旣載於大典通編。則係是成憲。必須稍嚴其法。然後似無後弊。若有年利輩作戲之事。則自本監移法司嚴勘之意。出擧條申飭。恐好矣。從之。
정조 9년 · 강
命守總營無察之規。以草記稟處。
정조 9년 · 목
左議政洪樂性啓言。總戎使金思穆所啓。以爲。兵符旣已新頒。此後遞易時交龜之節。自當依各道營閫例爲之。而或有移職。有牌召之事。未及交龜之前。似不當遽然承膺。又有不時兼察之事。所佩兵符所上左隻。宜當貴送於兼察處。而至如被罪出城時。兵符宜不敢佩出城。不可無一番稟定。爲辭。而有稟處之命矣。諸道藩閫之臣。雖値罷削。兵符則仍佩。以爲交龜。而若有故則都事或虞候替佩擧行矣。今此守總兩營。便是畿輔。左右兵使。亦當遵用此例。而第京外事例。亦有稍異者。卿宰若被罷削之典。則例多出城。而佩符之臣。事體自別。不可以私義遽然仍佩出城。此後則兩營帥臣。雖或有罷削之事。未交龜之前。使不得出城。而若値門點或有故之時。則有不可等待交龜。且該營中軍。旣是代主將司令之任。比之營閫。與都事虞候無異。未出代之前。先令中軍替受。待新帥交龜。似合事宜。以此定式擧行。而替受及傳授之時。俱令狀聞事。請一體定式。予詢將臣。 知事具善復啓言。兵符區處。似非難矣。守總兩營。互相兼察。自是古規。近來守總之兼察。初不稟啓。若依前互相兼察。則兵符區處。自在其中矣。副司直李柱國啓言。若當有故之時。則兵符出代間。替授中軍。未爲不可。且丙申以後。間有兼察之事。依前互相兼察。則兵符區處。亦在其中矣。副司直徐有大啓言。兼察之規。若如三軍門。則兵符自在區處矣。敎以。兵判亦陳所見。徐有隣啓言。兼察前規。若未復舊。則中軍替佩。或可傍脫於各邑營閫都事虞候之例矣。敎以。中軍替行。無所不可。而守總營兼察之規。依三營例。若令復舊。則兵符自可區處。令政院守總使有故時兼察稟。中廢委折。使之査出。以草記稟處。
정조 9년 · 강
英陵香大廳及齋室典祀廳修補。命令度支句管。
정조 9년 · 목
知事具善復啓言。刑曹參判李文源頃日入侍時。以 英陵香大廳改建與齋室典祀廳修補事。陳達蒙允。矣物力則限千兩劃給 陵官。而使臣擧行事。因下敎往復矣。關西遼軍木發賣錢。姑未上來。以賑廳錢。先爲貸用。似好矣。敎以。刑曹參判亦陳所見。李文源啓言。誠如訓將之所奏。以地方官陵官專任監董。事面果爲苟艱矣。予詢兵戶判。 兵判徐有隣啓言。事關 陵寢。則何財不可取用。何官不可監董。而 香大廳典祀廳齋室改建修補。自有句管衙門。以賑廳財力。只付 陵官。揆以國體。恐涉苟艱矣。 戶判趙㻐啓言。只令一 陵官監董。誠爲苟簡。補土堂上。頃已奉審。眼同監董。實爲重事體之道。而所入物力則凡係 陵役。儲置米會減取用。自是前例。雖以臣曺所管元會穀取用。亦無不可旣下往監董。則物力所出之衙門。無論戶惠廳。別無關係於事體之輕重矣。 善復啓言。今聞兵判陳達。國體苟簡云者。果如所奏。 香大廳。事體尤重。不可付諸 陵官矣。敎以。訓將惠堂之所奏。出於重事體之意。 香大廳典祀廳齋室修改一款。補土堂上旣兼繕工提調。自可通同監董。所入物力。依筵敎。令度支句管。
정조 9년 · 강
嚴飭銓曹通淸之規。
정조 9년 · 목
吏曹判書趙時俊啓言。郞廳復舊之後。堂上通淸則參議主之。堂下通淸則郞廳主之。十年之內。無長亞堂相議通淸之規矣。 左議政洪樂性啓言。銓曹通淸之法。堂上以上參議主之。堂下則郞廳主之。雖非成憲。亦是流傳古規。然若有下敎。則豈無通變之道乎。臣於待罪三銓也。故判書李昌壽時帶亞銓。適値判堂之不備。且因特敎堂下臺通。無礙擧行。足爲傍照之一端矣。敎以。年前以無郞官之時。堂下陞品。判堂無礙擧行之意。有所下敎。因令著式。堂下通淸。郞官雖主之。若値郞官不備時。判堂旣不拘陞擬。或新通則堂上通淸之長亞堂相議通擬。無所不可。且有 肅廟受敎。昭載輯錄及大典通編。而銓曹每於莫重受 敎。輒皆升髦。極爲未安。近來無論堂上堂下。通淸之積滯。莫如近日。此後一遵受 敎擧行似好。曾經吏判人。各陳所見。司直李命植啓言。 銓曹格例。堂上則判書與參議主之。堂下則與郞廳主之。蓋已久矣。向來郞廳革罷時。固無論已。不然者。宜使備官。而以其無銓郞而與參議相議通淸。恐未免苟簡矣。 工曹判書金華鎭啓言。政格臣未能詳知。而長亞銓曾經參議。則雖無三銓。例爲通淸云。且有受 敎。則參議有無。恐不必爲拘矣。禮曹判書金履素啓言。銓曹參議郞廳之各有主管者。銓法自來如是。則恐不可隨時變通。臣意則只依舊規擧行。似好矣。副司直李在簡啓言。若値本曹無郞官之時。則判堂與他堂相議通擬。蓋如銓曹無堂上時廟堂薦望之例也。以此推之。則時無三銓。則判亞堂通擬。堂上通淸。亦無不可。而但非有特敎。則不可自下行之矣。兵曹判書徐有隣啓言。銓格雖曰不輕。受 敎明有可據。或値無郞官無三銓之時。而有不得不通淸之事。則遵用受 敎。恐無不可矣。時俊啓言。筵敎丁寧。僉議又如此。而此是復設以後。初有之事。不可無榻前稟裁之擧。受 敎輯錄及大典通編。今方依下敎持入矣。敎以。 受 敎輯錄則俱載癸亥乙丑兩年受 敎。而大典通編則只錄乙丑受 敎。其時編輯堂上。今適登筵。亦陳所見。 司直金魯鎭啓言。乙丑受 敎旣載錄。則癸亥受 敎。可以參看矣。予詢大臣。樂性啓言。若有受 敎則當爲法式。又況 肅廟朝癸亥受 敎。若曰本曹雖無行公郞廳。長官與他堂上相議通淸。昭載輯錄。已成典憲。凡堂上堂下通淸。雖値三銓及郞官不備之時。長亞兩堂。相議通擬。恐合事宜矣。敎以。正如卿言。當宁受敎。旣屬令式。則固當遵而行之。況此莫重受 敎。昭載輯錄。考其年條。卽 肅廟九年癸亥承傳也。近來銓曹。侮蔑成憲。酷信謬規。遞相傳襲。無異衣鉢。此事亦焉敢乃爾。事之駭然。莫此爲甚。今已遍詢曾經吏判人。又問大臣。此後一依 肅廟朝癸亥受 敎遵行事。卿各別嚴飭該曹。自今日政。無論堂上堂下窠。使之通擬。 臺諫有未暑經人云。在外及未肅拜臺諫許遞。以在京無故人。今日政差出。
정조 9년 · 강
命宣薦守部薦官制定式。
정조 9년 · 목
兵曹判書徐有隣啓言。臣於宣薦守部薦官制。竊有愚見。敢達矣。大抵宣薦爲各廳之首在前無論都政。散政部將守門將。宣薦先占多窠。次及守部兩薦。一自宣薦禁軍守部薦騎士變通之後。各其初仕分爲兩歧。而宣薦則初仕朔數稍遠。故每都政。其數絕少。守部薦則初仕朔數稍近。故每都政。其數頗多。宣薦武士。或不無稱冤。以其禁軍騎士之各有分屬。莫之變通。或於散政窠。通融備擬。而歲不過一二計。否則全闕。年前以方外守部薦武士之徒勞來往。始許西北及合六道取才。守部薦則以此優得疏通之路。而至於宣薦則前所多占之窠。今反讓與於方外守部薦。而一不與焉。幾年禁旅。費盡勞苦。而乃居方外守部薦之下。宣薦之淹滯。甄復之積薪。未必不由於此。兩營騎士之備擬四望。自是渠輩之當窠。不宜擧論。而若其方外取才窠。西北合六道居首外。如有餘窠。分屬宣薦禁軍。與方外守部薦中取才人。一體通融備擬。則在騎士別無所失。而宣薦禁軍之類。將與方外守部薦。均蒙一視之澤。揆以事面。誠極穩當。而旣係官方。且闕變通。請下詢大臣處之。予詢大臣。左議政洪樂性啓言。兵判所奏。儘有意見。若如是變通。則足爲疏滯之道。事甚便當矣。敎以。將臣及曾經兵判。各陳所見。知事具善復啓言。慶科後宣薦出身。近甚積滯。依兵判所奏爲之。似爲疏通之道矣。工曹判書金華鎭啓言。宣薦守部薦。各以禁軍騎士。每都目差擬初仕。已成規例。今若奪此與彼。則在宣薦。雖爲疏滯之道。在守部薦。不無失望之慮。守部初仕。依節目分排後。如或有裕。則從略除出。以爲宣薦取才之窠。恐好矣。刑曹判書韓光會啓言。宣薦出身。近甚積滯。頗有向隅之歎。從今以後。或如通擬於守部之窠。則實爲疏通之政矣。仁陵君李在協啓言。大政之部將守門將。不許宣薦人差除。事甚沓沓。若値多窠之時。則闊狹分排。不害爲疏通之政矣。戶曹判書趙㻐啓言。臣於此無所料量。不敢臆對矣。副司直李在簡啓言。散政之守門將部將。旣許宣薦。而今若又許都目之窠。則末副薦。似不無抑菀之歎矣。副司直李柱國啓言。都政部將守門將。皆以守部薦差除。雖有定式。近來宣薦積滯。兩營騎士久勤。與西北人各道取才人分排後。如有餘窠。則以宣薦修擬。恐合事宜矣。吏曹判書趙時俊啓言。每當都政之時。參下部將守門將之窠。毋論多寡。盡歸副末薦。故出身則不無疏通之效。而陞六後。積滯轉甚。此誠可悶。且許多宣薦出身。登科年久。終未入仕路。若値部將守門將多窠之時。則其中一二窠。以宣薦照擬。似無妨矣。副司直徐有大啓言。宣薦之積滞。未有甚於近日。如是變通。實爲疏通之方矣。 有隣啓言。大臣旣以便當仰奏。諸臣所對。或有一二參差之論。而大體則無甚異同。今後則每都政。 部將守門將窠。兩營騎士久勤取才及方外西北合六道居首外。如有餘窠。隨其多少。分屬宣薦禁軍。與方外守部薦中取才人。通融排擬。以爲疏通之地事。請定式施行。從之。
정조 9년 · 강
命正言金履翼勿推。
정조 9년 · 목
左議政洪樂性啓言。 履翼傳啓之際。有損臺體。請重推。敎以。生疏所致。勿推。
정조 9년 · 강
正言金履翼避嫌乞遞。賜批。
정조 9년 · 목
避嫌略曰。臣纔通臺籍。懲討是急。適値賓對。黽勉趨承。及登筵席。醜拙畢露。至被大僚之請推。以此情蹤。何可一刻晏然於臺次乎。請遞臣職。批以。勿辭。亦勿退待。
정조 9년 · 목
敎曰。朝於賓筵。考見受 敎。仍又詢問大臣及曾經吏判人。且於擧條批答。亦有措辭下敎。則觀此政望。持正窠皆不通擬。若此則莫重受 敎。將欲閣而不用乎。銓官事。極爲駭然。當該吏曹堂上。事當施以譴罷之典。而貶坐在明。政期不遠。姑從末勘。爲先從重推考。自今政。一依受 敎遵行。後復違越。該政官難逭重勘。以此嚴飭。
정조 9년 · 강
命前僉使南履五亦減一等。
정조 9년 · 목
兵曹判書徐有隣啓言。南履五律名。卽五等奪告身。今番歲抄。當爲盡減。而以其見漏於昨年臘月歲抄。尙餘一等云。何以爲之。敎以。亦減一等。其時該曹堂上。難免不察之失。推考。
정조 9년 · 강
遞承旨洪仁浩李集斗。以李漢豊爲承旨。
정조 9년 · 목
敎曰。今日是輪對日次。而朝筵入侍承宣忌置。不卽提稟。以致竟夕等待。近來承宣所爲。皆若此。當該入侍承旨遞差。又敎曰。入侍承旨遞差。前望單子入之。
정조 9년 · 강
命備堂李秉模更爲牌招。
정조 9년 · 목
敎曰。無端違牌。此何道理。此傳旨勿施。更爲牌招。違牌勿爲呼望。
정조 9년 · 강
以金履鏞爲副修撰。
정조 9년 · 목
敎曰。玉堂前望單子入之。
정조 9년 · 강
有政。吏曹判書趙時俊。參判沈豊之。兵曹判書徐有隣進。
정조 9년 · 목
敎曰。今聞總管多老病人。番次苟艱云。竝許遞。今日政。以在京無故人差出。○以鄭東俊爲吏曹參議。洪文泳爲大司諫。 金履鏞爲司諫。白師謹鄭景祚爲掌令。趙濟魯爲校理。 孟至大爲副校理。鄭萬始爲兼文學。 李燁爲吉州牧使。 洪義浩爲持平。鄭大容爲正言。 徐秉德爲司諫。趙衍德爲獻納。李勉兢爲兼司書。 銀溪君楔爲都總管。申大升爲副總管。
정조 9년 · 강
罷吏郞申耆職。
정조 9년 · 목
敎曰。申飭之下。焉敢若此。當該吏曹郞廳罷職。
정조 9년 · 강
命律官韓得良。移送刑曹嚴囚。
정조 9년 · 목
因義禁府武兼徐泰秀照律啓目。敎以。擬律不審。不可無警。卿等推考。特敎拿處。焉敢以附過還職照律乎。除非侍從之禁推。則此律名前所未見。律官所爲。極爲無據。當該律官。嚴治次移送刑曹。爲先嚴囚。以待處分。
정조 9년 · 강
命政府褒貶。如例磨勘。
정조 9년 · 목
敎曰。曾聞政府褒貶。雖無首相。如有左右中行公大臣。則勿拘磨勘矣。近來如無首相。輒以應頉草記。事甚未安。自政府一從成憲遵守。可以董飭百司。此後依舊例。左右相中有行公大臣。貶坐如例磨勘事。言于政府。
정조 9년 · 강
以李泰永爲承旨。前望也。
정조 9년 · 강
遞承旨李泰永金翊休。以徐鼎修洪仁浩代之。
정조 9년 · 목
政院以泰永在外啓請下諭。敎以。許遞。前望單子入之。又敎曰。同副承旨聞有實恙。許遞。前望單子入之。
정조 9년 · 강
遞吏曹參議鄭東浚。以李集斗代之。
정조 9년 · 목
東浚牌不進。敎以。貶坐在今日。揆以道理。豈可無端違牌。此傳旨勿施。更爲牌招。卽爲磨勘。又因再牌不進。敎以。今聞實故。與金宇鎭無異云。許遞。前望單子入之。待下批牌招。卽爲參坐。
정조 9년 · 강
命吏曹參議李集斗牌招。
정조 9년 · 목
集斗牌不進。敎以。旣無情勢。雖曰新叨。如是違牌。極爲未安。且今貶坐同參。豈容遲滯。只推。更爲牌招。日勢將至晩暮。承牌後。先磨勘後謝恩。
정조 9년 · 강
有政。吏曹參判沈豊之。參議李集斗進。
정조 9년 · 목
以李殷模爲副校理。曺允大爲修撰。趙雲履爲昆陽郡守。
정조 9년 · 목
敎曰。日寒如此。 禁府刑曹輕囚放送。
정조 9년 · 목
刑曹以得良枷囚啓。敎以。決杖三十度後放送。
정조 9년 · 강
嚴飭受賂換配之弊。
정조 9년 · 목
刑曹啓言。罪人交付。何等愼重。而地方官至於受賂換配。當該地方官請拿處。敎以。依回啓施行。此而若不嚴勘。來頭發配罪人之中路逃躱。替往配所。其弊將至接踵。當該守令。如法重繩。斷不饒貸。可使該道守令知所警畏。該地方官待拿來嚴處。先以此意。自本曹嚴飭該道。
정조 9년 · 강
配趙應鉉于康津縣。
정조 9년 · 목
義禁府啓言。趙應鉉杖一百收贖。告身盡行追奪。流三千里定配。敎以。律文旣如此。依此律照勘。渠是減死罪一等之罪人。徒流案。以減死定配載錄。以渠罪犯。豈可直勘。加刑一次發配。又啓言。應鉉康津縣定配押送。徒流案載錄之意。請分付道臣。允之。
정조 9년 · 강
以具善復爲刑曹判書。趙圭鎭爲左捕將。
정조 9년 · 목
敎曰。 刑曹判書前望單子入之。又敎曰。在外捕將許遞。令該曹差出。
정조 9년 · 강
召見大臣以下于誠正閣。判府事徐命善左議政洪樂性檢校直提學鄭民始吏曹判書趙時俊刑曹判書具善復復左捕將徐有大右捕將趙圭鎭。
정조 9년 · 목
予命諸臣輪視南兵使密啓訖。敎曰。事極窮凶。何以則可得端緖。捕將先陳所見。有大曰。必是凶孼餘黨。不覺心寒而骨冷矣。 圭鎭曰。事極驚心。姑難料量。不知所達矣。命善等曰。君讎國賊。尙未剪除。變怪層出。寧靖無期。驚心痛骨。無辭可達。此莫非臣等不能嚴懲討之罪。而大體今番獄情。凶慘之外。不無端緖。嚴鞫窮究。打破根抵。斷不可已矣。予曰。事宜設鞫。而有難率易。爲先出付捕廳。使捕將反覆究問。期於窮覈。而姑未成獄。諸罪人使之各各囚禁。出意見平問。
정조 9년 · 강
持平洪義浩上疏辭職。仍附懲討及陳勉。賜批。
정조 9년 · 목
疏略曰。考試計畵之餘。遽下陞品之命。以臣蕪拙小技。莫副勸課之盛意。栢府新命。又下此際。義當★(足+曷)蹶。放倒是懼。陳章自暴。乞刊臣職。噫。亂臣賊子。從古何限。而豈有如近日合辭中諸逆之窮凶極惡者哉。丙丁凶孼。窩窟於鄭妻龜柱。湖海猖獗。根抵於國榮德相。而适雲已施之律。尙此靳允。奴傔究覈之請。又復相持。馴致於賤女之肆然鳴錚。至若瑮福洋釆煽動糾結。次第就戮。而猶復寬縱爲主。如是而國有三尺乎。若夫尹得孚之薄竄旋宥。李魯春之穩置保放。非但爲刑政之失當而已。若不早加懲礪。日後陷天之憂。又安知不由於此也。亟從三司之請。小洩一國之憤。又於目前一事。竊有先事之憂。伏覩我殿下。卽於聲色貨利遊畋土木。無一所好。而凡百施措。了無某政某事之可以悅天心而洽人情者。仄伏聞雲觀之先期報奏者。乃於明年元日。日有食之。未審此報何爲而至也。今當陽來生始之日。有此陰盛薄蝕之兆。此陽不勝陰故也。揆諸人事。則君爲陽而臣爲陰。君子爲陽而小人爲陰。忠爲陽而逆爲陰。苟究厥由。亦莫非懲討不嚴之致。伏望殿下揮軋斷而廓淸陰穢。振紀綱而扶植陽剛。以之轉災而爲祥。則當食不食之應。捷於影響。不啻榮惑之徒度而已。更願殿下勿以人廢言。批以。所陳言多切實。當留意。爾其勿辭察職。
정조 9년 · 강
命日次儒生殿講處所。 宣政殿爲之。
정조 9년 · 강
遞同義禁鄭述祚。
정조 9년 · 목
因初度呈辭。敎以。許遞。
정조 9년 · 목
因惠民署褒貶啓本。敎以。中下之無題書等。雖因襲謬。所失與典醫監無異。而一提擧大臣時帶。雖不竝施問備。不可不釐正。貶目使之限前更爲修入。○因典醫監褒貶啓本。敎以。設有謬例。前此申飭。不啻諄椱。則中下等第。以無題目磨勘。是豈但考績不嚴。冒犯飭禁。極爲駭然。提調中亦有出入銓曹之人。則不知格例。乃如此乎。該監提調竝推考。貶目限內使之更爲修入。不能提飭。均有所失。本曹磨勘堂上。亦爲推考。○因司譯院褒貶啓本。敎以。雖曰謬例。中下之無題目。大是不察。此豈前後提飭之本意乎。該院提調磨勘堂上竝推考。限前更爲磨勘以入。○因刑曹褒貶啓本。敎以。前此申飭何如。而中下等第之無題磨勘。雖因謬例。事極駭然。貶目限內更爲修正以入。○京畿監司徐有防啓本。 砥平縣監金思善。曠雖由病。辭何損體。迎曙察訪朴昌期。蓋念前警。竝中。○忠淸監司李得臣啓本。鎭川縣監丁志德。誠本有餘。剛宜加勉。 全義縣監李普衍。政固無闕。謗或有聞。 魯城縣監趙基顯。宜勉沈實。也能慈諒。竝中。鎭岑縣監趙思殷。柔道雖善。過則爲弊。下。○慶尙監司鄭昌順啓本。仁同府使李漢籌。政固益下。事或褊中。 興海郡守成大中。文人吏治。戒之在柔。慶山縣監李命瑀。糴政固善。檢報何疏。彥陽縣監權正遇。多言少實。宜思誠勤。 黃山察訪成鼎鎭。刷謗宜警。竝中。長鬐縣監黃翼振。校役鄕參。謗賂流聞。聞慶縣監李正圭。警亦無效。才固不逮。竝下。○全羅監司李在學啓本。 光州牧使兪彥銻。勵精是圖。損體奚論。 寶城郡守李商五。治固務核。威不在杖。古阜郡守安廷鐸。做治固好。避事差欠。康津縣監閔廷桓。邑是難了。志則願治。沃溝縣監朴龍煥。旣見勤孜。且勉剛核。海南縣監尹守默。爲恕生手。且責來頭。弊樹察訪安邁權。謗且姑恕。竝中。長興府使李淧。客言是聽。吏奸愈橫。光陽縣監李光運。旣多招怨。又何瞞報。長水縣監朴宗榦。薄警有以。久曠胡爲。景陽察訪文粲奎。警而無效。竝下。○黃海監司嚴思晩啓本。長連縣監具善德。治固著績。曠或貽害。中。免山縣監尹昌淳。莫曰邑僻。難掩謗騰。下。○咸鏡監司李★(土+甲)啓本。鏡城判官閔慶世。旣優文識。盡止瑣謗。德源府使李弼培。孰無過歟。薄乎云爾。竝中。慶興府使梁塤。非曰庸品。奈未節飮。下。○平安監司鄭一祥啓本。中和府使鄭學耕。治已鍊熟。差欠避事。泰川縣監徐郁修。貴是簡默。勉在振勵。 魚川察訪朴大良。宜飭馬政。竝中。
정조 9년 · 목
箚略曰。伏見傳敎下者。以司譯院惠民署貶目無題。飭敎至嚴。襲謬例乖實政。俱係失職之大。合被重勘。特敎之下。卽宜趨進改修。而許多醫譯之招集試講。決無一日內了當之望。末由趁限奉行。亟降成罰。以嚴考績之法焉。批以。流來謬規。豈用深引。貶題改修事。只謂中下等第也。居最者何必更考。卿須安心勿辭。限內磨勘。仍命遣史官傳諭。
정조 9년 · 강
命訓局諸將官射講居首人施賞。
정조 9년 · 목
因別單。敎以。令政院考例施賞後。捧傳旨
정조 9년 · 강
命陰竹縣監崔在修待糴事了當拿囚。
정조 9년 · 목
因義禁府拿來啓稟也。
정조 9년 · 강
御宣政殿。行日次儒生殿講。考官鄭存謙吳載純李秉模。 參考官李集斗李謙彬曺允大沈晉賢。
정조 9년 · 목
具翼善冠袞龍袍。陞座行禮如儀訖。予曰。日氣甚寒。卿就座試講。趁早畢講。講册以詩傳爲之好矣。
정조 9년 · 강
遞承旨朴祐源洪仁浩。以安聖彬李鼎揆代之。
정조 9년 · 목
敎曰。左承旨許遞。前望單子入之。待下批。牌招察任。又敎曰。 同副承旨許遞。前望單子入之。
정조 9년 · 강
命申大顯回啓休紙還給。
정조 9년 · 목
刑曹以昆陽郡守申大顯移禁府啓。敎以聞已遭故。此回啓休紙還給。
정조 9년 · 강
召見持平洪義浩于重熙堂。
정조 9년 · 목
義浩曰。捕廳罪人煥九。嚴加鞫問。快正典刑。予曰。尙今滯囚。止泊無期。依啓。義浩曰。亟寢李魯春島配之命。設鞫嚴問。期於得情。予曰。尙今相持。置之不生不滅之科。徒乖刑政。如有事端。豈無更覈之道。如以島配爲失之太輕。則卽其地安置。
정조 9년 · 목
敎曰。徒令滯囚。旣無義意。臺啓之批。亦以一番止泊下敎。自在應坐之科。至於已坐竄者。自在仍置中。捕廳囚煥九。今日內島配。
정조 9년 · 강
政院議啓。請收還煥九島配及李魯春安置之命。賜批。都承旨金尙集。左承旨李漢豊。右承旨徐鼎修。左副承旨安聖彬。 右副承旨李祖承。同副承旨洪仁浩。
정조 9년 · 목
議啓以爲。卽伏見傳敎下者。捕廳罪人煥九。有島配之命矣。安有罪犯凶逆。不一訊覈。乃反急於止泊。遽擬島配之律乎。至於李魯春。則終年保放。尙稽設鞫。已是失刑之甚者。今此安置之命。遽下於意外。 煥九島配之命敎。敢此徼還。而臺批中李魯春安置之命。亦乞收還。批以。非忽於隄防也。今日下敎。意有在焉。卽爲頒布。○再啓。批以。更勿煩陳。斯速頒布。
정조 9년 · 목
都總府啓言。 宣仁門下鑰及後。本府門告郞廳元永冑來告臣府曰。典醫監久任以稟事入來。未及出去云。臣大升方帶典醫監提調。故久任以公事入來云。而莫重闕門。任其攔入。門鑰未下之前。又不出送。臣秉鼎同在直中。未及檢察。惶恐待罪。當該守門將本府郞廳。亦難免不察之罪。竝拿處。典醫監久任。嚴勘。敎以。當該守門將。先令兵曹棍問取招草記。入直總府郞廳等。均有不能察飭之罪。不必拿處。亦令兵曹棍問草記。申大升卿則旣兼該監提調。不可以摘發草記置而不論。罷職。 提調沈豊之。常時不能檢飭。亦難免責飭。遞差。 李秉鼎卿則旣已自首草記。合有減等之擧。爲先推考。○政院啓言。守門將及總府郞廳。自本府已爲請罪。而總府堂上之不能檢飭。在所難免。請重推。敎以。已處分。而建陽以東。雖令總府主管。大抵門禁。無論時御所與空闕。本兵之長。無不主管。頻送將校。按例摘奸。近來門禁。豈如是蕩然乎。此兵判太欠剛猛。全不束濕。如幺麼守門將輩。亦不知畏此兵判。此時門禁。若是泛忽。他餘堂郞之泛忽。何足云云。此後少加猛勵。無或如前順便事分付。當該兵判。爲先從重推考。○兵曹啓言。依下敎。宣仁門守門將李邦幹。決棍七度。都總府都事成道鍾元永冑等。各決棍五度。典醫監久任李祉膺。亦依下敎棍問。敎以。 元永冑雖不掩置。渠自發告。有常時不能申飭之罪。成道鍾雖因公幹。不在府中。亦有常時不能申飭之罪。而竝施五度之棍。分揀放送。 李邦幹。渠以守門將。有此所犯。當各別嚴處。而觀渠供招。所謂久任。卽是帽帶官云。然則與雜人攔入。稍有間焉。鄕外武士一番落職之後。復仕必未易。且其事實。容有可恕。以此以彼。合有參酌之道。加棍五度放送。李祉膺旣已決棍。如渠輩何足責。放送。
정조 9년 · 강
重推兵曹判書徐有隣。推持平洪義浩。
정조 9년 · 목
敎曰。殿最卽欲考其實蹟。以定黜陟。而昨日兵曹貶目。守門將二十三人中。獨於李邦幹等第。以能知門禁爲題。邦幹今日所爲。卄二僚員所不爲者。然則題目可謂外題之外題。當該磨勘堂上。從重推考。○承旨李漢豊啓言。 洪義浩有損臺體。請推考。從之。
정조 9년 · 강
持平洪義浩避嫌乞遞。賜批。
정조 9년 · 목
避嫌略曰。傳啓之際。專昧格例。至有承宣問備之擧。臣何敢一刻晏然於臺次乎。請命遞斥臣職。批以。久在堂后。必諳此等格例。況下諭與元啓無異。則獨於下諭。笏記如是展讀。大乖臺體。勿辭。
정조 9년 · 강
命煥九等島配。卽爲擧行。
정조 9년 · 목
義禁府啓言。 煥九島配事命下矣。物議喧藉。則酌處發配。初非可議。至於李魯春島配之命。一不究覈。遽爾保放。大乖獄體。況且臺啓方張。竝不得擧行。敎以。有別般商量故然。發配不容遲滯。待城開。卽爲擧行。更勿草記事。有政院嚴飭。
정조 9년 · 강
玉堂聯箚請收還李魯春等島配之命。賜批。校理趙濟魯金啓洛修撰曺允大副修撰吳泰賢。
정조 9년 · 목
聯箚略曰。卽伏見臺批下者。有李魯春絕島安置之命。夫以魯春之負犯。未經一問。遽然發配。則王章之隳壈。已無可言。而凶徒之無所懲畏。誠非細憂也。亟命收還。臣等治箚將上之際。又伏見捕廳罪人煥九島配之命。此賊之前後臺啓。臚列無餘。則政宜嚴加訊問。而纔允臺請。旋有酌配之處分。尙何望嚴懲討而戢亂賊乎。亟加嚴鞫。夬伸王章焉。批以。 李魯春島配之命。爲伸刑政之久屈。非以魯春所犯。謂可恕也。不允。入侍臺臣。因他事避嫌。雖欲別陳所懷。其勢末由。雖使爾等當之。處事自當若此。責人何乃若是之苛甚。亦爲不允。煥九事。處分意在。豈忽於隄防而然乎。不允。
정조 9년 · 강
兩司聯箚請收李魯春等島配之命。賜批。大司憲洪良浩。 大司諫洪文泳。 執義李濟萬。 掌令鄭景祚。獻納趙衍德。正言金履翼。
정조 9년 · 목
聯箚略曰。 李魯春安置之命。胡爲而下也。負犯如魯春。閃弄如魯春。而終不訊覈。經先酌決。其可曰國有法乎。惟彼煥九。尙未伏法。乃有此萬萬過中之擧。亦願亟收煥九島配之命。批以。卿等須見堂批也。
정조 9년 · 강
召見承旨李祖承徐鼎修于重熙堂。
정조 9년 · 목
予曰。 金吾發配草記。催促捧入。予曰。昨日處分。不無商量而然。判堂之尙今相持。果何意思。斯速草記事。使知申連爲申飭。予曰。 判義禁上疏入之。予曰。疏批已悉諭。斯速草記事。更爲申飭。
정조 9년 · 강
時原任大臣聯箚請寢兩罪人酌處之命。賜批。領府事金尙喆。領敦寧鄭存謙。判府事徐命善。李楅源。金煜。左議政洪樂性。
정조 9년 · 목
聯箚略曰。昨伏聞李魯春煥九島配之命。噫。 魯春之昨冬一疏。閃忽反覆。營護凶逆。敢爲自明之計。臣等所以請討於伊日者也。且煥九本以逆賊應坐之身。又有註釋凶言之罪。而終不嚴鞫。豈非失刑之大乎。亟寢兩罪人酌處之命。批以。昨日處分。卿等必有領會。何乃隨衆煩陳。所請不允。仍命遣史官傳諭。
정조 9년 · 강
金吾堂上聯疎請魯春等亟收成命。賜批。判義禁李在協。 同義禁具㢞李鎭恒。
정조 9년 · 목
聯疏略曰。噫彼魯春之立幟賊徒。 煥九之註釋凶言。一不究覈。遽然酌處。伏乞亟收成命。批以。煥九事。府啓已從施。院啓之尙未收殺云云。卿等何其太昏暗。李魯春事。無論律名之差輕差重。若鞫若配。究竟則一也。何乃劻勷至此。斯速擧行。更勿煩請。
정조 9년 · 강
掌令鄭景祚上疏請魯春等收還發配之命。仍辭職。賜批。
정조 9년 · 목
疏略曰。魯春則疏救逆黨。翻身立幟。尙稽嚴覈。已是失刑之大者。今於煥九事。始允臺啓。旋下島配之命。處分之乖當。一何至此也。亟回三思。收還兩罪人發配之命。臣家有拘忌之疾。趨謝無路。今於大論齊發之日。亦無詣臺爭執之勢。亟遞臣職。批以所陳已諭諸批。爾其勿辭察職。
정조 9년 · 강
重推承旨李漢豊。禁推安聖彬。
정조 9년 · 목
敎曰。兩罪人配所草記。以一司未及停啓。 禁府趦趄云。此豈成說乎。大凡兩司俱發之啓。一司之啓從之。則一司之啓。自在竝施之科。此事理卽然。該府因此爭執。太沒科量。此等判義禁。合施重譴。爲先以此意。各別嚴飭。武承宣之不有飭敎。有此冒昧煩稟。所爲極爲愚濫。當該承旨李漢豊。爲先從重推考。又敎曰。當該承旨取稟。萬萬駭怪。下義禁府推考。
정조 9년 · 강
遞承旨安聖彬。以李亨元代之。尋遞。以洪秉纘代之。
정조 9년 · 목
因聖彬遞差傳旨。敎以。前望單子入之。待下批牌招察任。又敎曰。 承旨前望單子入之。
정조 9년 · 강
分揀安聖彬禁推。
정조 9년 · 강
命月食回咨撰出。轉致北京。
정조 9년 · 목
承文院啓言。月食已過。禮部回咨撰出。定禁撥下送灣府。傳給鳳城將處。請轉致北京。允之。
정조 9년 · 강
命薛徽妻趙氏旌閭。
정조 9년 · 목
禮曹啓言。觀此全羅監司李在學淳昌故生員薛徽妻趙氏烈行詳査狀啓。則備陳已見。令該曹稟處矣。蓋趙氏之決意從夫。捨生同穴。昭載官册。特施旌閭之典。而不敢擅便。請上裁。敎以。依草記施行。
정조 9년 · 강
吏曹以京外殿最降考啓。
정조 9년 · 목
該曹啓言。考見褒貶啓本。則昌寧縣監鄭東驥。 牙山縣監林元浩題目。旣非純褒。宜致中考。而置諸上考。致勤點下。竝依定式。中考施行。 活人署別提金浩成。寶城郡守李商五。 康津縣監閔廷桓題目。俱是貶語。則宜置下考。而置諸中考。致勤點下。竝依定式。下考施行。敎以。觀此開圻草記。京外貶目。無一人降置次等者。若無自上點下之擧。則今日草記。將未免闕却。到今思之。當初點下。殊覺極不緊。豈必行有司之事乎。點下者。無論上考下考。自政院原啓本所取來抹去。該曹堂上。竝從重推考。今則點下旣竝抹去。 道臣請推擧條。亦爲爻周。活人之地。緩或不及。牧民之官。以杖爲威。俱係人命關頭。元點下。雖已勿施。在朝家重人命之意。惟此二窠。決難終默。該別提金浩成。該郡守李商五。竝拿問處之。
정조 9년 · 강
命遣吏郞。摘奸諸執事淸齊。
정조 9년 · 목
社稷 宗廟 永禧殿 景慕宮臘享。在再明也。
정조 9년 · 강
行藥院入診于誠正閣。都提調徐命善。提調徐有隣。
정조 9년 · 목
請診也。○予命醫官入診置之。予曰。 判義禁事。誠駭然矣。臺啓旣已處分。則王府之若是爭執。誠萬萬未妥。斯速捧入。仍謂命善曰。此判禁之若是。果未料矣。且昨日該承旨之不爲頒布。亦未前聞。蓋近來擧行。皆若此。此而豈可爲國乎。命善曰。 安聖彬之不爲頒布。果爲生疏之致。 政院則旣已徼還。所當頒布矣。承旨金尙集曰。常時擧條。批旨。雖有改書出之例。而至於臺啓。似異於他擧條矣。予曰。此則不然。旣有改書之例。則臺啓與擧條。豈有異同。 臺諫入侍傳啓。則此是擧條。卿未曉此等事耶。 尙集曰。蓋此囚豈不一問。而遽然島配乎。予曰。 禁府草記催促。 有隣曰。湯劑何以爲之乎。予曰。姑停。予曰。昨日吏判。升降坐起。無一人升降者。未知何故然云耶。 有隣曰。臣未得詳知。而吏判之本心。類若此耳。予曰。別取才。今已畢射乎。有隣曰。員敎爲六七百人。一二日內。萬無盡射之望矣。予曰。若然則單子預先修正。則亦無紛雜之弊。此後依此爲之好矣。予謂命善曰。向日總府事。卿果聞知否。命善曰。略聞知矣。予曰。近來門禁解弛故耳。 命善曰。果然矣。而頃日誕日問安時。卿宰皆無跟隨。至於獨步入來云。此則當有變通之道矣。予曰。近來門禁之所爲。着實人則若是。不然則反有如今番總府事。當有一定之規。有隣曰。若二品以上。各有跟隨一人。則別無錯雜之理矣。予曰。從速稟處。永爲遵守好矣。
정조 9년 · 강
東南 廟竪碑。命以十九日爲之。
정조 9년 · 목
御筆碑役所以竪碑日子推擇啓。敎以。十九日爲之。午時則太晩。卯辰時中。吉時推擇以入。
정조 9년 · 강
兵曹以邊將降考啓。
정조 9년 · 목
該曹啓言。平安兵使李漢泰啓本中。 安義僉使李養濟。言實差爽爲目。北兵使閔義爀啓本中。安原權管蔡希聖。盍察謬規爲目。則竝宜置下考。而置諸中考。請竝下考施行。允之。
정조 9년 · 강
以洪仁浩爲承旨。
정조 9년 · 목
敎曰。 承旨前望單子入之。
정조 9년 · 강
命判義禁李在協上疏還給。
정조 9년 · 목
因在協聯疏。敎以。屢次煩浼。事極駭然。此上疏還給。
정조 9년 · 강
命李魯春斯速發配。
정조 9년 · 목
義禁府以罪人煥九靈光郡楸子島島配押送啓。敎以。 李魯春事。何不擧行乎。無論島配與設鞫。臺啓則已從施。以原啓律名之不準請。仍就故紙連啓。此自有臺閣以來。所未有之事例。臺臣決不爲此。然則原啓自在已究竟之科。卿等之尙不擧行。極爲駭然。斯速定配所。發配後草記。
정조 9년 · 강
諫院聯箚請煥九等亟寢成命。賜批。大司諫洪文泳。獻納趙衍德。正言金履翼。
정조 9년 · 목
聯箚略曰煥九魯春之罪送負犯。決不可不嚴訊得情。準請乃已者。乞寢成命。各施當律。所下傳敎。亦爲反汗焉。批以。爾等俱以新出身。未諳臺閣故例。有此煩瀆之擧。坐在生疏。雖不深責。有例無例。問于院胥之掌故者。
정조 9년 · 강
命貢馬今年條退捧。
정조 9년 · 목
司僕都提調徐命善啓言。濟州貢馬今年停退條。明年當爲封進。而明年乃是式年。應封之馬。當爲五百八十八匹。若以停退條二百八十八匹。一時封進。則本州覓船之難。沿路喂養之弊。亦不可不念。預先稟旨後。始可知委。故敢達矣。敎以。今年條。退捧再明年。
정조 9년 · 강
命卿宰跟隨元額外濫率嚴飭。
정조 9년 · 목
敎曰。今因言端聞之。日前誕日庭候。卿宰中或有無跟隨。單身入來者云。事極駭瞻。是豈前此申飭之本意。門禁雖嚴。跟隨自在法典。觀於無跟隨入來。亦必有元額外濫率。此蓋兵曹堂上不善擧行之致。此後無或如前混淆事。各別嚴飭。
정조 9년 · 강
命院啓批答改下本爻周。
정조 9년 · 목
敎曰。 李魯春事院啓批答還入。改書頒布事。俄有下敎。而司謁以煥九事誤傳。至於改書出。中官亦爲混踏。事極駭然。李魯春事院啓還入批答。改書下頒布。煥九事院啓批答改下本。自政院爻周。
정조 9년 · 강
遣承旨詣 社稷 宗廟永禧殿景慕宮。奉審摘奸。
정조 9년 · 강
召見大臣以下于誠正閣。領敦寧鄭存謙。判府事徐命善李福源。左議政洪樂性。 刑曹判書具善復。判義禁趙瑗。 知義禁鄭民始趙時俊。 兵曹判書徐有隣。 左捕將徐有大。 右捕將趙圭鎭。
정조 9년 · 목
予命諸臣見捕廳獄案訖。予曰。此獄。不宜一任捕廳。卿等之意何如。存謙曰。獄體至重。尙未設鞫。萬不成說矣。命善曰。俄聞鄭民始之言。發捕之漢。拿來差遲。則其間諸囚。不無徑斃之慮。少侯數日無妨云。其言亦似然矣。福源樂性曰。事體決難遲待。金吾自當救療。豈有徑斃之慮乎。瑗等曰。設鞫尙云晩矣。恐不可遲遲矣。予曰。方自捕廳更爲取招。待捕將入侍。當下敎矣。予曰。左右捕將入侍。予曰。更招有何端緖乎。 有大等曰。諸囚又變招。情節萬萬狡惡矣。僉曰。此莫非疑亂之凶計。不得不自王府嚴問矣。予曰。當初付之捕廳。蓋欲從容究得端緖。而今至多日。尙未究竟。獄體至重。不得不付之王府。而世道人心。寧靖無期。變怪層出。誠非細憂。大體今番獄情。凶書之外。專事誑惑。諸囚之招。半吐半吞。如癡如狂。窮凶情節。千態萬狀。或至挾憾誣人。則是豈成說。此不可不審愼矣。僉曰。今番獄情。至兇且憯。窮覈根抵。斷不可已矣。
정조 9년 · 강
命兩司引避及呈告在外未署經未肅拜人員。竝許遞。 榻敎也。
정조 9년 · 목
政院以鼎揆在外啓請下諭。敎以。許遞。
정조 9년 · 강
命二十日。文臣朔試射停。
정조 9년 · 목
因兵曹朔試射試官望筒。敎以。日寒如此。停。
정조 9년 · 강
有政。吏曹判書趙時俊。參判沈豊之進。
정조 9년 · 목
以洪益弼爲同義禁。金永耼爲 永陵參奉。初仕也。沈公獻爲端興縣監。
정조 9년 · 강
以趙㻐爲判義禁。 鄭民始趙時俊爲知義禁。尹蓍東爲同義禁。
정조 9년 · 목
義禁府以魯春羅州牧黑山島安置押送啓。敎以。如是擧行之事。兩夜徹曉。卿等事。極爲駭惋。一倂罷職。判堂則方在齋所。事過後捧傳旨。在外人許遞。與罷職之代。前望單子入之。○敎曰。未肅拜禁府堂上牌招。先進去後謝恩。
정조 9년 · 강
命推鞫明日爲之。
정조 9년 · 강
差下問事郞廳趙濟魯等。
정조 9년 · 목
左議政洪樂性啓言。修撰趙濟魯。校理金啓洛。前佐郞申耆。前校理趙弘鎭李翼晉徐美修。副司果沈晉賢。前持平洪義浩。問事郞廳。請差下。從之。
정조 9년 · 강
※春塘臺。受抄啓文臣箋。行圓點生居齋生講製。製述試官趙㻐徐有隣鄭民始李秉模徐鼎修李崑秀沈晉賢。分所試官趙㻐徐鼎修趙濟魯李勉兢洪義浩徐有隣朴祐源金啓洛鄭東觀李亨達吳載純李秉模鄭萬始成種仁李晴徐浩修李翼晉金熙朝韓商新韓致應。
정조 9년 · 목
具翼善冠袞龍枹。詣春塘臺陞座。予曰。分付成均館。食堂待令儒生亦整齊。吏曹佐郞申耆。使之帳前肅謝。行禮如儀。 展箋官對擧箋案。 讀箋官讀訖。 抄啓文臣行禮。仍命試官率儒生行禮。抄啓文。臣皆令入侍。又命吏判趙時俊參判沈豊之入侍。予曰。旣有 先朝受敎。且有已例。昨已屢煩飭敎。則幺麼郞官。焉敢引義。 吏郞申耆斯速肅拜事。亞堂出去申飭。予曰。今番是月講。晷短日寒。分所試講好矣。命進食堂。進御訖。○以唐虞世南謝諭以行秘書爲表題。食堂爲銘題。○敎曰。以終歲之勞。勿令各坐。特揭兩題。使之從自願製進。明當親試。同等比較後。頒賞之意。令諸生知悉。仍命講試官分所試講。講册以孟子爲之。進講訖。予曰。科次當於便殿爲之。試所承旨收券後來稟。還內。
정조 9년 · 목
敎曰。表居首三上幼學李相璜。銘居首三上生員韓允鎭等出榜訖。命吏曹佐郞申耆使之催促入來。予曰。申飭之下。幺麼郞官。焉敢如是。
정조 9년 · 강
以趙㻐爲同成均。
정조 9년 · 목
敎曰。未齋拜同成均許遞。前望單子入之。待下批。牌招察任。
정조 9년 · 강
命前提學吳載純前直提學朴祐源仍任前職。前檢閱尹行任職牒還給。前牧使呂善亨仍任。
정조 9년 · 목
敎曰。旣已敍用。前提學吳載純前直提學朴祐源仍任前職。又敎曰。跡甚妄恣。雖有日前處分。昨聞僚官言。事實則不然云。今日諸抄啓。皆以終歲之勞頒賞物。進謝箋。渠一人獨漏。雖有大於此之罪。宜念含垢之方。至於每每須資之罪。終涉駭然。前檢閱尹行任職牒。姑先還給。又敎曰。歲抄雖已敍用。該曹堂郞因禁府議處。有分揀之命。承宣宜無異同。外職亦不若京職。有聲續者經遞。可悶。 洪州牧使望筒還。下前牧使呂善亨仍任。
정조 9년 · 강
罷承旨徐有成職。
정조 9년 · 목
敎曰。筵席擧措。極爲猥屑。承旨徐有成罷職。當該武兼拿處。
정조 9년 · 강
以朴天行爲承旨。
정조 9년 · 목
敎曰。 承旨前望單子入之。待下批。牌招察任。
정조 9년 · 목
以權以網爲大司諫。李濟萬爲執義。李永穆爲持平。李東稷爲副校理。洪樂恒爲修撰。趙鎭明爲慶山縣令。
정조 9년 · 목
敎曰。旣非公格所拘。且有飭禁。不欲遵用。渠之所爲。萬萬駭然。幺麼郞官。屢召輒遠。有若三司淸顯者然。似批紀綱。前所未聞。該堂之誦奏該郞之言。尤極駭然。郞廳申耆。使之斯速入來參政。當該堂上。從重推考。
정조 9년 · 강
勘放時囚黃致顯。分揀尹說等。
정조 9년 · 목
義禁府啓言。時囚黃致顯。杖一百收贖。告身盡行追奪。請放送。允之。敎以。如有功議。各減一等。又因尹說柳弘之等議處啓目。敎以。前判書金魯鎭時已於六月。果有會推之擧云。因干犯逃躱。未卽修啓。然則非郞官之罪。未可以違越論。 刑曹堂郞處分分揀。伊日入侍該郞筵奏。未免矇矓。推考。
정조 9년 · 강
行 社稷宗廟 永禧殿 景慕宮臘享。
정조 9년 · 강
遞承旨李漢豊。以安聖彬代之。
정조 9년 · 목
敎曰。 左承旨許遞。前望單子入之。待下批。牌招察任。
정조 9년 · 강
以沈豊之爲大司憲。徐有成爲大司諫。 前望也。
정조 9년 · 강
以李漢豊爲南兵使。
정조 9년 · 목
敎曰。南兵使遭故之代。卽令該曹口傳擇差。赴任時急。待下批。使之當日辭朝。
정조 9년 · 강
江華留守嚴璹陳疏乞遞。賜例批。
정조 9년 · 강
有政。吏曹參議李集斗進。
정조 9년 · 목
以李敬一爲副應敎。
정조 9년 · 강
設推鞫于本府。領敦寧鄭存謙。判府事徐命善李福源。 左議政洪樂性。 判義禁趙㻐。 知義禁鄭民始趙時俊。 同義禁尹蓍東洪益弼。 承旨洪仁浩。問事郞廳卷撰趙濟魯。校理金啓洛。前佐郞申耆。前校理趙弘鎭李翼晉徐美修。副司果沈晉賢。前持平洪義浩。
정조 9년 · 목
罪人黃仁宅。 魯於仁老味原情後。施威嚴問。與仁宅面質。仁宅更招後。刑問一次。訊杖第五度停刑。罪人劉漢敬原情後。刑問一次。訊杖第五度停刑。與於仁老味面質後更招。 漢敬更推。罪人柳泰守。原情後。刑問一次。訊杖第十度。與漢敬面質後更招。○敎曰。推鞫姑罷
정조 9년 · 목
罪人劉漢敬黃仁宅柳泰守更招後。與仁宅面質。罪人魯於仁老味漢敬仁宅更招後。刑問一次。訊杖第七度停刑。漢敬仁宅更招。罪人宋斗一原情後。刑問一次。訊杖第十二度停刑。斗一更招。○敎曰。推鞫姑罷。
정조 9년 · 강
召見金吾堂上于誠正閣。判義禁趙㻐。 知義禁鄭民始。
정조 9년 · 목
予曰。大抵獄情何如。㻐曰。諸罪人之供辭。已悉於推案。而皆是如出一口。一向抵賴。終無究覈之肯綮。所謂韓哥者捉來。則少有究覈之一端耳。民始曰。昨日泰守漢敬面質。頗有殊常之氣色。初以全然不知樣爲供矣。屢次訊問。則或謂只聞其姓。或謂但見其面。語脈頗有節序。而第其中泰守頗有徑斃之慮。是甚悶迫矣。予曰。凶書所傳處與出處。果有機微耶。民始曰。此是第一節。而終始抵賴。誠萬萬悶然矣。予曰。罪囚能無徑斃之慮乎。㻐曰。他罪人姑無是慮。而其中泰守必欲自斃。至於粥飮全不入口。所供極爲狂妄。誠甚切迫矣。予曰。罪人上來間。着實求療。無至徑斃好矣。民始曰。今雖姑罷。而若無待下敎擧行之命。則明日例爲開坐矣。予曰。然則待下敎擧行。書出此意。傳于委官好矣。
정조 9년 · 강
兩司聯箚請金吾堂上及承旨譴罰。賜批。大司憲沈豊之。 大司諫徐有成。
정조 9년 · 목
聯箚略曰。日昨煥九及李魯春發配之擧。竊有所憂慨者。煥九則本以劇逆親侄。其所負犯。尤極叵測。 魯春則附麗逆黨。敢生立幟之計。今此兩罪人之關係。果何如也。惟彼金吾之臣。罔念事體之至重。徒知奉行之爲急。臣等謂伊時金吾堂上。竝施譴削之典宜矣。草記捧納之當該承旨。亦不可無譴責之罰矣。仍伏念朝家之置臺閣設獄官。蓋所以重公議而尊國法也。第以今番事言之。臺閣之所爭執。而遞下末勘之命。獄官之所覆難。而反有止泊之敎。豈不有累於聖德之萬一耶。苟其公議所在。王法攸係。則勿以了當爲貴。而惟以重臺閣尊國法爲先務焉。批以。煥九等事。前批悉諭。金吾堂上事。雖使卿等當之。計無出此。況如卿等柔善者。竝與兩度缺。而未必辦爲。捧納承旨事。伊時史官直自閤外持入。譴責之罰。施於捧給之院吏可乎。附陳事。勿論言之當否。意在箴規。當留意矣。
정조 9년 · 강
命承旨洪仁浩上疏還給。
정조 9년 · 목
疏略曰。伏見兩司聯箚到院者。有李魯春發配草記捧納承旨譴責之請矣。該府之奉行。雖迫嚴命。而喉院之出納。責在該房。臺言峻發。義難晏然。自引徑出。乞削臣職。○敎曰。譴責亦皆徑出乎。且非的請譴責。則此上疏屑越極矣。上疏還給。仍卽牌招入直。
정조 9년 · 강
召見吏判趙時俊。兵判徐有隣于重熙堂。
정조 9년 · 목
予曰。歲前無多日。都政從近爲之好矣。時俊等曰。當待下敎擧行矣。予曰。疏滯之政。爲今急務。卿等須惕念奉承。毋負朝家委毗之意。筵退後擧行日子。商量入稟。
정조 9년 · 강
遞承旨安聖彬。以徐有成代之。
정조 9년 · 목
敎曰。右承旨聞有實故。許遞。前望單子入之。待下批。牌招察任。
정조 9년 · 목
因都目取稟。敎以。當親政。以二十七日爲之。
정조 9년 · 강
命吏曹參判沈豊之仍任。
정조 9년 · 목
敎曰。都政以今月內爲之事。已有筵敎。銓堂不可不備員。亞銓無故者。只有一人。吏曹參判沈豊之仍任。牌招參政。○敎曰。 吏曹參議。更爲牌招。
정조 9년 · 강
有政。吏曹判書趙時俊。 參判沈豊之。參議李集斗。 兵曹判書徐有隣進。
정조 9년 · 목
以尹坊爲大司憲。 李謙彬爲大司諫。 李延伋爲執義。李思祚爲司諫。姜垣宋益中爲掌令。申禹相爲獻納。 朴行淳金載翼爲正言。李勉兢爲修撰。 蔡弘履爲兵曹參判。 吳大益爲工曹參判。 金持默爲輔德。尹東皆爲都總管。
정조 9년 · 강
重推吏判趙時俊。參判沈豊之。參議李集斗。推兵判徐有隣。
정조 9년 · 목
敎曰。以當通人之積鬱。郞官不備時。 判堂主管通擬。向有飭敎。非特爲疏滯。槪亦申復舊典。今日政。臺望多窠。堂下無一人新擬。若此則無郞官時通望。皆將自上番番提敎。然後始可擧行乎。事之屑越。莫甚於此。當該參政銓官。一幷從重推考。此後更或如前持難。則當以違越受敎論。此意嚴飭銓曹。又敎曰。觀此政稟。二十八日。卽受誓戒日也。設令政席早罷。終日酬應之餘。又將當夜臨殿。銓曹何乃太不審量。當該吏兵曹政官。爲先推考。又敎曰。校正郞三司望。姑勿擬入。則今政混擬。難免不察。當該銓官推考。
정조 9년 · 목
予曰。日寒如此。諸罪人。馬房外房。使之分處。其餘罪人。多舖空石。以爲着意救療事。招致當直都事申飭。
정조 9년 · 강
刑曹判書具善復疏陳病狀乞遞。仍請挾輦把總哨官收用。賜批。
정조 9년 · 목
疏略曰。臣年邁氣衰。惟有御解重任。安意調息。則庶可尋一分生路。所帶本兼諸職。乞命遞改。臣於頃日筵中。以挾輦把總哨官之均勞。一體收用事建白。而有與銓堂更商稟處之命矣。目今大政不遠。故玆敢附陳。乞命該曹趁期稟處。批以。疏辭下該曹稟處。卿其勿辭。調理行公。
정조 9년 · 강
遞刑曹判書具善復。
정조 9년 · 목
敎曰。因本局試事懸病。聞承宣言。陳疏到院云。兼刑曹判書具善復許遞。詞訟劇地。長官不可久曠。 政官牌招開政。以無故人備擬。待下批牌招。
정조 9년 · 강
兵曹以前刑曹判書具善復上疏覆啓。
정조 9년 · 목
該曹啓言。刑曹判書具善復上疏。挾輦把總哨官。每都政輪回收用。而把總則依前陞資。哨官則隨品陞敍。似合事宜。請上裁。敎以。朝家酬勞之典。不宜斑駁。均是挾輦將官。而一遷一否。足可謂無意義。把總之每都目陞資。亦未免太過分數。然閒散二窠陞資。近作成憲。在渠輩。亦不失元額。如是處置。似無妨。依回啓施行。哨官調用一款。只言隨品陞敍云者。殊欠詳備。宣薦人之已經三品者。當如何區處。守部薦。亦當如何區處。此宜有劃一之規。宣薦三品則復職。守部薦則出身邊將調用。已經守令邊將人。相當職調用。仍令本都監。三薦通融擬差。以爲均霑之地。
정조 9년 · 강
有政。吏曹參判沈豊之。 參議李集斗進。
정조 9년 · 목
以李在簡爲刑曹判書。趙時淳爲丹陽郡守。
정조 9년 · 목
敎曰。明日當由月覲門。展拜 景慕宮。該房知悉。
정조 9년 · 목
予曰。作隊船事係漕運大政。今筵不可不商量決定。卿等更陳所見。予曰。昨因兵判回啓。已有所判下者。而挾輦把總及哨官陞遷一款。宜有定制。大臣與曾經兵判人。各陳所見。予曰。下直守令入侍。吉州牧使李燁。昆陽郡守趙雲履偕入。予曰。 昆陽之難治。爾知之乎。雲履曰。知之矣。予曰。爾何以爲治乎。雲履曰。當誠心恤民矣。
정조 9년 · 강
命關東春操巡點及北兵營習操停止。
정조 9년 · 목
左議政洪樂性啓言。原春監司李時秀狀啓以爲。明春合操。營將巡點。何以爲之事。請稟旨。而勸別武都試。依例設行爲辭矣。本道雖經荐歉。今年穡事。旣已稍登。詰戎重政。不可一向停廢。明春習操及營將巡點。勸別武都試。竝依例設行之意。請分付。敎以。春操時値方農。本道才經大賑。凋瘵未蘇。戎政雖重。民力宜顧。特爲停止。又啓言。都試則雖値歉歲。未嘗停廢。依例設行之意。請分付。從之。敎以。巡點則一體置之。又啓言。 北兵使閔義赫狀啓。以爲行營屬軍兵合操。 茂山以北各衛軍兵明春巡操。請稟旨矣。今年北關穡事。雖遜於三南。而旣不至歉荒。則邊上詰戎之政。多年停廢。極涉疏虞。明春習操巡操。依例設行之意。請分付。敎以。一體停止。
정조 9년 · 강
差下句管堂上李命植等。
정조 9년 · 목
左議政洪樂性啓言。 司直李命植嶺南句管。 徐浩修北關句管。 吏曹參判沈豊之湖西句管。 禮曹判書金履素關東句管堂上。請差下。從之。
정조 9년 · 목
左議政洪樂性啓言。作隊船事。專爲漕運而設。以今年言之。嶺南漕船則不無臭載之患。而作隊船則無弊載運。而纔成節目。旋卽停罷。則恐有銷刻之嫌。臣意則行之一二年。的見其利害。然後徐議處之。似好矣。 吏曹判書趙時俊啓言。船人之願。在於作隊。且外邑誅求之弊。或可少捄。故臣亦與議於成節目之時。而無他弊端。可以久遵。亦不可預料矣。兵曹判書徐有隣啓言。臣之淺見。或者有裨於禁誅求利漕運。故成節目擧行。而亦不敢以一番漕運之幸免臭載。質言其永久無弊矣。戶曹判書趙㻐啓言。作隊節目之頒布於兩湖已久。今年初運。又以作隊船擧行。而旣無臭載之弊。況開春發船之期。又已迫近。有難變改。行之數年。明知其有害無益。然後始爲變通。恐合事宜矣。 承旨金尙集啓言。似聞京江船人。自願某某邑下去。捧稅之際。渠自主張。憑藉侵虐。罔有紀極。而至於臭載之患。則亦是作隊船之所不免。年前已事。卽其驗也。臣之愚意。但見其有弊。未見其爲效。姑且試可之議。未知其必然矣。 司直金魯鎭啓言。反復細究。則假使初運無弊。難保再運之無弊。今年而有效。亦難保其明年之有效矣。司直鄭昌聖啓言。臣旣未能講究。無以的知。而但邑吏之徵索。船漢之弄奸。皆由於利心。若有紀綱。則勿論作隊與否。自當禁戢。不然則其弊未必省減。況年前作隊之設。已有臭載之患。則將來難保其永久遵行。不必以節目之頒下爲拘。及今還寢。似無妨矣。 司直李命植啓言。若知其爲弊。則不必以銷刻爲嫌。或其利害有所未盡詳知者。則明年姑勿行。以待爛商後。自再明年行之。亦好矣。 刑曹判書李在簡啓言。欲捄臭載。若爲作隊。此實京江船人輩利窟。外邑之受害姑勿論。無限末流之弊。若値兩湖失稔。未直稍騰。則必以代錢輸來。都下市上及各樣貢人之米。買聚收納。而此爲年久。又生奸計。預買貢物。締結吏輩。以至於庫中移施之患。然則運來之米少。貿納之米多。畿甸雖爲年豐。似無米歇之理。都民生計。轉益難窘。只有其害。而少無所益矣。工曹判書金華鎭啓言。臣於向筵。已有仰奏。而監色輩之徵索情債。雖或禁止。船主又若符同監色。濫捧分利。則其所貽害。殆有倍於未作隊之前。此亦不可不慮矣。 副司直鄭好仁啓言。今知其有弊。則不必以銷刻爲嫌矣。刑曹參判李文源啓言。今春頒降節目復後。因兩道臣覆難。旣有待明年擧行之命。到今明知其有弊。而又命永罷。少無不可矣。敎以。大抵作隊船更設之議。始於辛丑夏。伊時湖南臭載穀包。殆近萬數。別下責諭。俾盡矯捄之方。該道伯狀請加設漕倉。而栽松十年。能作船材云云。決知爲行不得之事。誠迃且妄矣。且使江民蕩析厥居。封山童濯後已者。莫非該道伯疏闇所致。原狀啓。特命勿施矣。今此作隊之議。出於下策之下策。非不知已試之蔑效。然於裝運之際。權在列邑。瑣瑣鄙俚之說。至登於沙格取供之啓。卿等執此力請。第令成出合行事目。徐究便否之何居。而自有春間兩湖伯防報。本事已屬中心之科。隨聞筵臣言。更考戊子年湖南伯洪樂仁疏本。有益知其所不知者。湖民之受弊。前後豈或有間。卿等雖以浮價之勿復加斂爲言。而船人之替納未可必。則湖民之受困當自如。加斂與不加斂。不須論矣。且聞向年設施時。種種加斂名色尙多。至今侵徵云云。已革之法。猶且因循。應斂之地。能不染手乎。卿等又以近來宮納之自度支捧給。爲弊必不若前爲言。而宮納雖曰乍歇。營納依前自在。況營納元數。比宮納不啻倍簁者乎。卿等又以執船時官吏誅求。爲臭載之弊源。朝家則以爲外邑官吏誅求之現發。內有戶惠廳。外有道伯。或可隨現嚴繩。若於京司抽籤之際。又有奸僞如外邑。然則其貽侮取笑。尤當如何。卿等言節節有莫曉處。至於戶判筵奏中疑則少嘗之云云。亦有大不然者。以予所見。仍罷之間。利害較然。疑之一字。非所可論。自朝家視之。江民湖民。均吾赤子。漕倉之不設。爲江民也。作隊之不設。爲湖民也。年前則特軫江民之弊。至遣繡衣而慰諭之。今於湖民疾苦。明知其難支。然又區區臭載一事。荏苒時月。然疑不決。則湖民能無向隅之歎乎。況初運以後。更不送運。所下事目。亦令姑置。到今作隊一款。莫如已之之爲便。元節目置之。此意自廟堂行會該道。至如救弊之道。惟在守宰之得其人。不在設倉與作隊。戊子近萬包臭載。卽漕倉船也。丁亥五千石臭載。卽作隊船也。此豈非已然之明驗乎。誠如卿等言。才有臭載。便欲更法。則痛懲戊子丁亥已事。勿論漕倉與作隊。一竝革罷似無妨。謀國之計。固如是乎。自明年申禁臭載用奸之弊。守令之誅求沙格者。晩時裝載者。不勤護送者。分等勘律。沙格之敗船或和水者。或誅或配。斷不饒貸。若有道伯之慢不致察者。別樣重勘。設令道伯守宰遞易頻。仍此猶屬細故。該道該邑。苟能畏法奉公。臭載不期無而自無。竝以此意嚴飭。
정조 9년 · 강
命挾輦把總哨官陞遷。從速稟處。